Адэ жыжьэу нарт Сосрыкъуэ къащыхоплъэ
Урысей Федерацэм и щIыпIищэм щIигъум мазищым нэблагъэкIэ щызэIапахри, XXII ЩIымахуэ Олимп Джэгухэр мазаем и 7-м къызэрыщызэIуахым и хъыбарыр дуней псом щызыгъэIуну мафIэр Сочэ зэрыщыпагъэнэну хъуаскIэр дыгъуасэ Налшык къахьэсащ. Ди къалащхьэр къэзыухъуреихь Iуащхьэхэм ящыщ зым «къытеувауэ» Iуэхугъуэр зэрекIуэкIым адэ жыжьэу щыту къыхэплъэрт нарт Сосрыкъуэ. Алыджым и Олимп щыгум щыпагъэна мафIэр адыгэ хэкум къызэрыщрахьэкIым ар хигъэгупсысыхьа хуэдэт: хэт ищIэрэ, Иныжьыр хигъащIэу, нартхэм хуабэ къазэрыхуихьыжар игу къэкIыжат?
Къэбэрдей-Балъкъэрым и Iэтащхьэм и къалэнхэр пIалъэкIэ зыгъэзащIэ КIуэкIуэ Юрийрэ олимп чемпион Хъущт Аслъэнбэчрэ.
Олимп чемпион Къардэн Мурат ( я кум дэтщ).
Аккаев Хьэжмурат мафIэр стадионым кърехьэ.
Дыгъуасэ и шэджагъуэм олимп мафIэ зэIэпахыр Владикавказ кърахри, Налшык къашащ. Абы «Спартак» стадионым темыпыIэжу щыпэплъэрт щIыIэм игъэундэрэщхъуами, псори я нэкIэ зрагъэлъагъуну щIэхъуэпс цIыху минхэр.
Пасэу зэрытраухуам тету, сыхьэт 12-рэ дакъикъэ 30-м олимп мафIэм и хъумакIуэхэм Сочэ-2014-м и дамыгъэ нэхъыщхьэр IэщIалъхьащ Налшык къалэ администрацэм и Iэтащхьэм и къалэнхэр зыгъэзащIэ Кладько Игоррэ Олимп Джэгухэм атлетикэ хьэлъэмкIэ жэз, дыжьын медалхэр къыщызыхьа Аккаев Хьэжмуратрэ.
— Ди къэралым и щIыпIэ куэдыр зыщIэзыгъэхьа олимп мафIэр Налшык къызэрысам хуабжьу дыщогуфIыкI, — жиIащ къалэ администрацэм и Iэтащхьэм и къалэнхэр зыгъэзащIэм. — Зауэ щIыхьым и дамыгъэр зезыхьэ ди къалащхьэм ар хуэфащэ пщIэщ.
— Спортыр мамырыгъэмрэ зэгурыIуэныгъэмрэ сыт щыгъуи и телъхьэщ, — къыпищащ адэкIэ Аккаевым. — Абы хуэфащэу дэтхэнэ зыри дыщытыну сыхуейщ. Ирехъу Сочэ щекIуэкIыну Олимпиадэри ди текIуэныгъэ инхэм я къежьапIэ!
А псалъэхэм яужькIэ мафIэ зэIэпахыр ирахьэжьащ. Iэгуауэ инкIэ абы къыIущIащ стадионым къыщызэхуэсахэр. «Сочэ. Олимпиадэ. Къэбэрдей-Балъкъэр» щыIурт дэнэкIи.
Зым IэпыкIым адрейм Iэрыхьэурэ олимп мафIэр стадионым и джэгупIэ губгъуэм къекIуэкI къэжыхьыпIэм къыщрахьэкIащ нэхъ пасэу къыхаха Къэбэрдей-Балъкъэрым и цIыху цIэрыIуэ 46-м. Абыхэм яхэтащ бэнакIуэ ахъырзэманхэу Олимпиадэм чемпион щыхъуа Къардэн Мурат, жэз медалыр къыщызыхьа Тау Хьэсэнбий, дзюдомкIэ Европэм щынэхъ лъэщ Джэданэ Алим, япэ ныбжьыщIэ Олимп Джэгухэм щытекIуа Кучинэ Марие, спортым и ветеранхэу Къуныжь Мухьэрбий, Жаным Аслъэн, Локьяев Юрий, щэнхабзэм и лэжьакIуэ Саприкинэ Галинэ сымэ, нэгъуэщIхэри. Эстафетэр езыгъэкIуэкIахэм ящыщу нэхъыжь дыдэр атлетикэ хьэлъэмкIэ спортым и мастер илъэс 80-м щIигъуа Уянаев Владимирт, нэхъыщIэр шашкэхэмкIэ дунейпсо зэхьэзэхуэ зыбжанэм щытекIуа илъэс пщыкIух иджыри мыхъуа Ахэмын Iэдисэт.
«Шэджэм псыкъелъэхэр»
Тэрч къэзакъхэр.
— 2014 гъэм Сочэ щыIэну Олимпиадэр гуфIэгъуэ куэдым я къежьапIэ Тхьэм ищI, — жиIащ мафIэ зэIэпахыр къезыхьэкIахэм яхэта, КъБР-м спортым и ветеранхэм я зэгухьэныгъэм и тхьэмадэ Къуэдзокъуэ Анатолий. — Сохъуахъуэ дэтхэнэ зы унагъуэми насып, дэрэжэгъуэ, берычэт илъыну.
Сыхьэтым нэблагъэкIэ «Спартак» стадионым къыщрахьэкIащ XXII ЩIымахуэ Олимп Джэгухэм я дамыгъэ нэхъыщхьэр. Иужьу ар Iэрыхьащ алыдж-урым бэнэкIэмкIэ Пекин щыIа Олимпиадэм и чемпион Хъущт Аслъэнбэч. Абырэ Къэбэрдей-Балъкъэрым и Iэтащхьэм и къалэнхэр пIалъэкIэ зыгъэзащIэ КIуэкIуэ Юрийрэ олимп мафIэмкIэ пагъэнащ стадионым и курыкупсэм щагъэува фалъэр.
— Нобэ ди махуэшхуэщ — олимп мафIэм и эстафетэм Къэбэрдей-Балъкъэрым щыпещэ. МафIэм километр минхэр къызэринэкIащ, Олимп Iуащхьэм къыщыщIидзэри, Iуащхьэмахуэ къэсыху, икIи нобэ ар ди гъусэщ, — жиIащ КIуэкIуэ Юрий, къызэхуэсахэм захуигъазэу. — Тхьэмахуэ дэкIмэ, ЩIымахуэ Олимп Джэгухэр къызэIуах. Ди фIэщ мэхъу Урысей Федерацэм и командэ къыхэхам сыт щыгъуи хуэдэу, абы ехъулIэныгъэ инхэр зэрыщиIэнур. Псоми къыдбгъэдэкIыу ди спортсменхэм дохъуэхъу гушхуэныгъэ яхэлъыну, зэфIэкI лъагэ къагъэлъэгъуэну.
Олимп мафIэр Сочэ яхь.
Олимпиадэ хужьым и нагъыщэ нэхъыщхьэм - Алыджым къикIа мафIэм - пежьащ мы щIалэхэр.
Дакъикъэ бжыгъэ дэкIмэ, олимп мафIэр Налшык къэсынущ.
Олимп мафIэм и эстафетэм теухуа гуфIэгъуэр яIэтащ «Кабардинка», «Балкария», «Тэрч къэзакъхэр», «Нал цIыкIу» ансамбль цIэрыIуэхэм, артист гъуэзэджэхэу Бэрэгъун Марианнэ, Теппев Алим сымэ, нэгъуэщIхэми. НыбжьыщIэхэм уафэм драгъэлъэтеящ «Сочэ-2014» зытетха шар зэмыфэгъухэр.
«Спартак» стадионым щекIуэкIа гуфIэгъуэ зэIущIэм и ужькIэ олимп мафIэр Iуащхьэмахуэ драхьеину ирахьэжьащ. Апхуэдэ щIыхь къалъысащ дунейм щынэхъ лъагэ дыдэ Эверест дэкIыфа альпинист цIэрыIуэхэу Мэз Каринэрэ Ольмезов Абдул-Хьэлымрэ.
Нэгъабэ жэпуэгъуэм (октябрым) и 6-м Мэзкуу и Ут плъыжьым щрахьэжьа олимп мафIэм къанэ щIагъуэ щымыIэу Урысей Федерацэм и субъект псори къызэринэкIащ. Жылагъуэ минищым нэблагъэм ар цIыху мин пщыкIуплIым кIуэцIрахащ. Мазаем (февралым) и 7-м мафIэр Сочэ нэсынущ икIи XXII ЩIымахуэ Олимп Джэгухэр къыщызэIуахкIэ «Фыщт» стадионым щагъэува фалъэшхуэр абы ирыпагъэнэнущ.
Жыласэ Заурбэч.
